पाएं अपने शहर की ताज़ा ख़बरें और फ्री ई-पेपरडाउनलोड करें
सिविल अस्पताल की एक और लापरवाही का मामला सामने आया है। तीन दिन से गुम शव आखिरकार पोस्टमार्टम रूम में मिला। मृतक बुजुर्ग के बेटे ने उन्हें नौ अप्रैल को सिविल अस्पताल में भर्ती कराया था। उसके बाद बेटा खुद की तबियत ठीक न होने के कारण होम आइसोलेशन में चला गया था। उसको 12 अप्रैल तक हेल्प डेस्क से पिता के बारे में अपडेट मिलती रही।
इसके बाद वह 27 अप्रैल से पिता के बारे में जानकारी लेने के लिए अस्पताल पहुंचा। तीन दिनों के बाद 30 अप्रैल को उसको पता चला कि उसके पिता की माैत हो गई। ऐसे में बेटा तीन दिन से अस्पताल के चक्कर काट रहा था। शनिवार को आखिरकार उसके पिता का शव पोस्टमार्टम रूम में मिला।
इसके बाद अस्पताल प्रबंधन ने शव परिजनों को सौंप दिया। अस्पताल में किसी मरीज की मौत हो जाती है, तो उसके परिजन को ही नहीं पता चल पाता। अस्पताल के मिस मैनेजमेंट के चलते मरीज और उनके परिजनों को काफी परेशान उठानी पड़ती हैं। अस्पताल प्रशासन का कहना है कि मरीज को शिफ्ट करते समय गलती से उनका पेपर खो जाने से यह दिक्कत हुई।
50 वर्षीय महारानीदीन तिवारी को गंभीर हालत में 9 अप्रैल को सिविल अस्पताल में लाया गया। स्टेम सेल कोरोना अस्पताल के डॉक्टरों ने प्राथमिक जांच कर उसे 10 वीं मंजिल पर भर्ती कर दिया और बुजुर्ग के बेटे को घर जाने के लिए कह दिया। इसके बाद उनका बेटा संजय घर चला आया। लेकिन 10 वीं मंजिल पर जगह नहीं होने से उसे एडमिट नहीं किया गया।
उस समय हर दिन 350 से 400 मरीज हर दिन भर्ती हो रहे थे, ऐसे में उसे आनन-फानन में पुरानी बिल्डिंग में शिफ्ट किया गया लेकिन इस बीच मरीज का केस पेपर कहीं गुम हो गया। मरीज बोलने की स्थिति में नहीं था इसलिए उसका फिर से केस पेपर अननोन के नाम पर तैयार किया गया, और उसे पुरानी बिल्डिंग में भर्ती कर दिया गया।
बाद में इलाज के दौरान उसकी मौत हो गई। पिछले तीन दिन से उसका बेटा संजय उसकी जानकारी लेने के लिए अस्पताल का चक्कर लगा रहा था, लेकिन उसे कोई उचित जानकारी नहीं मिली। वह जो एमआरडी नंबर लाया था उसके हिसाब से मरीज उस वार्ड में था ही नहीं, इसलिए आरएमओ ऑफिस में किसी ने उसे पुलिस शिकायत करने को कहा। पिछले तीन दिन से मामला गंभीर होने से अस्पताल अधिक्षक के पास जानकारी पहुंची तो जिम्म्मेदर लोग काम पर लग गए।
जगह न होने के कारण उसे पुराने अस्पताल में शिफ्ट किया गया
अस्पताल के आरएमओ डॉ. केतन नायक ने बताया कि परिजन तीन दिन से अस्पताल आ रहे थे। जब हमे पता चला तो पहले हमने अस्पताल के तीनों अस्पतालों में अपने लोग भेजकर पता करवाया लेकिन वह कही भी नहीं मिला। फिर हमने 9 अप्रैल का सीसी टीवी देखा जिसमे पता चला कि महरानिदीन 10 वीं मंजिल पर भर्ती ही नहीं हुआ था।
उस दिन ज्यादा मरीज होने के कारण उसे पुरानी बिल्डिंग में भेज दिया गया था। जहां उसका दोबारा केस पेपर बना जिसमे उसे अननोन के रूप में भर्ती किया गया। इसका मेडिकल लीगल केस (एमएलसी) भी किया गया। तीन दिन पहले उसकी मौत हो गई, शव को पोस्टमार्टम रूम में रखवा दिया गया था। पुलिस उसके परिजन को खोज रही थी और उसका बेटा उसे खोज रहा था। आखिर कर उसका शव पीएम रूम में मिला। बेटे ने पहचान कर ली तो उसे शव साैंप दिया गया।
12 अप्रैल तक अस्पताल ने दी बेटे को मरीज की जानकारी
मृतक के बेटे संजय ने बताया कि 12 अप्रैल तक पिता की सभी अपडेट मिल रही थी। डॉक्टर बोलते थे कि तुम्हारे पिता की तबियत ठीक है। चिंता मत करों। इस बीच मुझे भी कोरोना हो गया इसलिए होम आइसोलेशन में चला गया। इसके बाद पिता की कोई अपडेट मुझे नहीं मिली। 26 अप्रैल को पिता की तबियत जानने के लिए अस्पताल गया।
हेल्प डेस्क वालों ने कहा की तुम्हारे पिता की कोई जानकारी नहीं मिल रही है कल आना। दूसरे दिन गया तो आरएमओ ऑफिस में किसी ने कहा कि पुलिस शिकायत करो। शुक्रवार रात को अस्पताल से फोन आया कि तुम्हारे पिता की मौत हो गई है आकर पहचान कर लो। शनिवार सुबह मै गया तो पिता के शव की पहचान किया। इसके बाद सभी जरूरी कार्रवाई पूरी कर शव सौंप दिया गया।
इससे पहल भी हो चुकी है अस्पताल में बड़ी लापरवाही
4 अप्रैल को सिविल अस्पताल प्रबंधन की लापरवाही के कारण मुस्लिम महिला की मौत के बाद उसका शव हिन्दू परिवार को दे दिया। परिवार ने हिन्दू रीति-रिवाज से शव का अंतिम संस्कार भी कर दिया था। दो अलग-अलग धर्म की महिलाओं के शव बदलने की लापरवाही को अस्पताल प्रबंधन ने स्वीकार कर लिया था।
मुस्लिम परिवार इसको लेकर काफी नाराज था। सैयदपुरा राजवाड़ी निवासी 40 वर्षीय शबानाबेन मोहम्मद अंसारी कोरोना पॉजिटिव हो गई तो उन्हें सिविल अस्पताल के कोविड अस्पताल में भर्ती किया गया था। जहां उनकी इलाज के दौरान मौत हो गई थी। अस्पताल ने उसका शव एक हिन्दू परिवार को दे दिया था। परिजनों ने उसका रीती-रिवाज से अंतिम संस्कार भी कर दिया। जबकि हिन्दू परिवार की एक महिला मरीज की भी उसी समय मौत हो गई थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn